รองนายกรัฐมนตรีและรัฐมนตรีว่าการกระทรวงพาณิชย์ ระบุ โครงการประกันรายได้เกษตรเป็นนโยบายเร่งด่วน ที่จะช่วยเพิ่มสภาพคล่อง ดึงราคาสินค้าเกษตรสูงขึ้น เบื้องต้น นำร่องปาล์มน้ำมัน รับประกันราคากิโลกรัมละ 4 บาท
นายจุรินทร์ ลักษณวิศิษฎ์ รองนายกรัฐมนตรีและรัฐมนตรีว่าการกระทรวงพาณิชย์ กล่าวว่า นโยบายโครงการประกันรายได้เกษตรกรเป็นนโยบายเร่งด่วน 1 ใน 12 ข้อของรัฐบาลเพื่อช่วยเหลือความเป็นอยู่ของเกษตรกร โดยจะประกันรายได้ให้กับพืชเกษตรสำคัญ 5 รายการ ได้แก่ ข้าว มันสำปะหลัง ปาล์มน้ำมัน ยางพารา และข้าวโพด โดยสินค้าเกษตรตัวแรกที่ได้รับพิจารณาในโครการประกันรายได้เกษตรกร คือ ปาล์มน้ำมัน ซึ่งจะประกันราคาปาล์มน้ำมันที่กิโลกรัมละ 4 บาท เปอร์เซนต์น้ำมันที่ 18% ครัวเรือนละไม่เกิน 25 ไร่         สำหรับหลักเกณฑ์และเงื่อนไขคือ จะต้องเป็นเกษตรกรที่ขึ้นทะเบียนกับกรมส่งเสริมการเกษตรซึ่งปัจจุบันมีเกษตรกรมาขึ้นทะเบียนแล้วร้อยละ 90 ส่วนรูปแบบการจ่ายเงิน รัฐบาลจะจ่ายเงินผ่านบัญชีธนาคารเพื่อการเกษตรและสหกรณ์การเกษตร (ธ.ก.ส) เพื่อให้ ธกส.โอนเงินส่วนต่างเข้าบัญชีให้กับเกษตร โดยจะทยอยจ่ายทุกๆ 3 เดือนครั้งหรือ 4 ครั้งต่อปี ซึ่งจะเป็นแนวทางในการดูแลสินค้าเกษตรในตลาดให้มีราคาดีขึ้น         ส่วนการเร่งรัดการส่งออกสินค้าและบริการ แม้จะเป็นโจทย์ยากทามกลางสงครามการค้าระหว่างสหรัฐและจีน แต่ไทยยังต้องเดินหน้าผลักดัน โดยกระทรวงฯได้วางยุทธิ์ศาสตร์การค้า คือ การรักษาตลาดคู่ค้าเก่า รุกตลาดใหม่ และฟื้นความสัมพันธ์กับประเทศที่เคยทำการค้าร่วมกับไทยในอดีต เพื่อเพิ่มยอดการส่งออกในปี 2562 รวมถึงการเพิ่มมูลค่าการค้าชายแดนกับประเทศอาเซียน เพราะยังเป็นตลาดที่มีศักยภาพที่จะสามารถผลักดันการเพิ่มตัวเลขการส่งออกได้